Analizele oficiale ale Direcției Județene de Statistică Suceava, în forma lor finală pentru anul 2023, arată că evoluția demografiei se menține în parametri constanți în județ. Iar asta nu este tocmai rău având în vedere situația de la nivel național.
Trecem în revistă mai întâi situația din luna decembrie 2023.
În luna decembrie 2023, în judeţul Suceava, conform datelor operative, au fost înregistrați în Suceava 452 de născuţi vii, numărul lor fiind în scădere cu 71 copii faţă de luna noiembrie 2023.
Tot în decembrie, în județul Suceava au decedat 669 de persoane. Balanța dintre cei doi indicativi arată un număr de decese mai mare cu 217 persoane, ceea ce înseamnă foarte mult.
La nivel național, doar în decembrie 2023, bilanțul natural al populației a fost negativ, de 10.486 de persoane. Așadar, un minus al populației României de 10.000 de persoane, în doar o lună de zile.
Analiza statistică pentru tot anul arată însă ceva mai bine pentru județul Suceava.
În perioada 1.01 - 31.12.2023, conform datelor operative, judeţul Suceava a înregistrat un bilanț natural negativ de 4 persoane. Așadar, numărul de nașteri a fost foarte aproape de cel al deceselor, în contradicție cu situația de la nivel național.
Mai mult, analizele arată că în anul 2022 județul Suceava a fost unul dintre puținele cu bilanț natural pozitiv, în sensul că au fost 164 de nașteri în plus față de decese.
Județele Suceava, Iași și Vasului sunt singurele în care în ultimii ani a existat un echilibru între nașteri și decese, chiar cu un plus la capitolul nașteri.
Aceste realități se văd și într-o altă analiză privind vârsta medie a populației.
Județele Iași și Suceava s-au numărat în ultimii doi ani printre cele cu vârste medii sub 40 de ani – 39,2, respectiv 39,9 ani. La polul opus, vârste medii de peste 45 de ani s-au raportat în Hunedoara și Brăila - 45,5, respectiv 45,3 ani.
Vârsta medie pentru România este de 42,4 ani, în creștere față de anul 2011, când aceasta era de 40,8 ani.